送越倅胡郎中入京
作者：華鎮
朝代：宋

paragraphs: 雄鎮揚州域，前聞越絕靈。
天文直牛女，地勢壓滄溟。
霸業雖陳迹，王圖乃舊經。
遺風終樸素，彌世慎儀刑。
紆綬皆英彀，乘軒盡德馨。
迄今無僭濫，自古底安寧。
碩德居華旦，清資應列星。
司城新進秩，別乘舊揚軨。
妙譽高藩翰，嘉名藹闕廷。
自堪剖符竹，猶此駕箳篂。
裨替無遺恨，平反得所聽。
威儀嚴肅穆，文雅煥青熒。
裁决真穿縞，經綸甚建瓴。
屬城嘗乏守，茂績可書屏。
完士終何感，丹心獨願銘。
淪埋脫吳阪，知賞謬柯亭。
述業知晞驥，多聞媿識鼮。
成風非匠石，合舞謝庖丁。
濫擬窺場藿，叨曾食野苹。
禹門俄暴鬣，陶夢輒摧翎。
捧檄終堪喜，彈冠詎可停。
未能餐沆瀣，安敢卧清泠。
山藪容樗櫟，川河納渭涇。
不教長在澗，還許預充庭。
破竹期迎刃，提刀更發硎。
有緣重奮迅，何慮復伶俜。
穩步封崤底，長驅過井陘。
旋瞻丹闕鳳，密覯寶階蓂。
先哲猶嘲白，微才乃拾青。
既霑新籍桂，無負故囊螢。
寒谷逢陽律，幽姿得震霆。
心誠期秉石，蹤跡免如萍。
矩範茲親覿，徽音此竊聆。
執鞭欣有自，整駕恨難扃。
杯水遮琱轡，壺漿擁彩舲。
鳴鉦發蘭沚，疊鼓起蘋汀。
龐驥雖云展，黄陂未易形。
虔刀方電發，孔榻任塵冥。
佇見宵人伏，行觀病者醒。
馳心逐旌旆，引領矚郊坰。